OSNOVNA ŠKOLA

METEL OŽEGOVIĆ RADOVAN

**EPIDEMIOLOŠKE MJERE ZAŠTITE OD ZARAZE VIRUSOM COVID-19**

**ZA ŠKOLSKU GODINU 2020./2021.**

**ZA UČENIKE I RODITELJE, OD 1.RUJNA 2020.**

# Mjere su izrađene prema uputama Hrvatskog zavoda za javno zdravstvo.

**OBVEZE RODITELJA/UČENIKA PRIJE DOLASKA U ŠKOLU**

1. Roditelji su dužni izmjeriti tjelesnu temperaturu djetetu svaki dan prije dolaska u školu, te u slučaju povišene tjelesne temperature ne smiju dovoditi dijete u školu već se javljaju telefonom u školu i izabranom liječniku radi odluke o testiranju i liječenju djeteta.
2. Vrijednost izmjerene temperature prije polaska u školu roditelj/učenik je dužan upisati u posebnu bilježnicu.
3. Osigurati djetetu 1 paketić papirnatih maramica za nos, preporučamo bočicu s vodom i ostalo što smatrate potrebnim staviti u školsku torbu.
4. Pripremiti djetetu zaštitnu masku koja je potrebna prilikom prijevoza te u učionicama za više razrede.

# DOLAZAK UČENIKA I RODITELJA U ŠKOLU

1. Djeca u školu dolaze sama, organiziranim prijevozom ili u pratnji roditelja na način kako bi dolazili da nema epidemije.
2. U školu je iznimno dozvoljen ulazak samo jednom roditelju u pratnji učenika 1. razreda (prvi dan nastave) ili djetetu s teškoćama u razvoju ukoliko iskaže potrebu. Tom prilikom roditelj je dužan držati razmak od 1,5 metra u odnosu na druge učenike/djelatnike škole i u školu obvezno ulazi s maskom.

Roditelji koji dovode i odvode djecu u školu dolaze u školsko dvorište pri čemu drže fizičku udaljenost od najmanje 1,5 m u odnosu na druge roditelje i djecu.

1. Dijete u školu ne smije dovoditi roditelj koji ima simptome respiratorne bolesti (povišena tjelesna temperatura, kašalj, poteškoće u disanju, poremećaj osjeta njuha i okusa, grlobolja, proljev, povraćanje), ako ima izrečenu mjeru samoizolacije ili ako je dijete zaraženo s COVID-19. Ako iste simptome ili mjeru samoizolacije ima učenik ili ako je zaražen virusom COVID-19 ne smije dolaziti u školu.
2. Učenik dolazi i odlazi iz škole sa školskom torbom te svoju opremu i pribor ne dijeli s drugim

učenicima.

5. Učenici od 1. do 4. razreda koriste ulaz u „novu“ školu, a učenici od 5. do 8. razreda koriste ulaz u „staru“ školu (može oba ulaza).

6. Na ulazu u školu, učenici dezinficiraju ruke, odlaze do svoje garderobe, skidaju jaknu, obuvaju papuče te peru ruke sapunom i vodom. Tada ulaze u učionicu.

# BORAVAK UČENIKA U ŠKOLI

1. Djeca bi trebala što je više moguće održavati distancu (fizičku udaljenost) od druge djece i odraslih (preporučeno 1,5 m).
2. Tijekom boravka u školi učenik isključivo boravi u svojem razredu i ne miješa se s djecom iz drugih razreda.
3. Učenik smije napustiti svoj razred samo u slučaju odlaska na toalet, pranja ruku ili izlaska u dvorište škole/igralište radi aktivnosti na otvorenom i to na način da se ne miješa s djecom iz drugih razreda.
4. Prilikom prolaska kroz zajedničke prostorije (hodnik/hol/toaleti/dvorana) učenici su dužni prolazak skratiti na minimum i ne dodirivati površine ili predmete.
5. Djeca trebaju redovito i pravilno prati ruke prije ulaska u svoju učionicu, prije konzumiranja hrane, nakon korištenja toaleta, nakon dolaska izvana, nakon čišćenja nosa i uvijek kada ruke izgledaju prljavo. Nakon pranja ruku vodom i sapunom ruke treba osušiti papirnatim ručnikom za jednokratnu upotrebu koji se nakon korištena baca u koš za otpatke. Pranje ruku prije konzumiranja hrane, nakon dolaska izvana i u nekim drugim prilikama u razredu zamjenjuje se dezinficiranjem ruku u onim učionicama u kojima nema tekuće vode i sapuna.
6. Učenici će dezinficirati ruke na ulazu u školu te prema uputama svojih učitelja i učiteljica. Sredstvo za dezinfekciju se nanosi na suhe i čiste dlanove. Dlanove i područja između prstiju treba protrljati dok se ne osuše, a sredstvo nije potrebno ispirati.
7. Kada kašlju i kišu, djeca trebaju prekriti usta i nos laktom ili papirnatom maramicom koju poslije treba baciti u koš te oprati ruke. Izbjegavati dodirivanje lica, usta i očiju rukama.
8. Svako dijete samo postupa sa svojom odjećom i obućom, školskim priborom, torbama i knjigama te ih ne dijeli s ostalom djecom i ne dodiruje i ne uzima stvari druge djece.
9. Učenici od 5. do 8. razreda nose zaštitne maske za vrijeme cjelokupnog boravka u školskoj ustanovi. Maske se nose pravilno, na način da cijelo vrijeme prekrivaju nos i usta.
10. Učenici od 1. do 4. razreda koriste toalete u novoj školi. Učenici 5. i 8. razreda koriste toalet na katu stare škole, a učenici 6. i 7. razreda u prizemlju stare škole. Za vrijeme boravka u prostorima toaleta također je potrebno održavati međusobnu udaljenost te istovremeno u prostorijama toaleta mogu boraviti 2 učenika. Nakon korištenja toaleta, obavezno se peru ruke sapunom i vodom.
11. Učenici od 1. do 4. razreda hranu konzumiraju u svojim učionicama, a učenici od 5. do 8. razreda dolaze u blagovaonicu prema dogovorenom rasporedu, svaki razredni odjel posebno.

# ORGANIZACIJA NASTAVE U ŠKOLI

1. Nastava se u školi organizira za sve učenike od 1. do 8. razreda i sva djeca su je obvezna pohađati.
2. Tijekom nastave učenici jedne obrazovne skupine ne miješaju se s učenicima druge obrazovne skupine.
3. U razrednoj nastavi s učenicima boravi njihova učiteljica razredne nastave i učitelji predmetne nastave koji predaju u tom razredu.
4. U predmetnoj nastavi s učenicima borave predmetni učitelji.
5. Nastava TZK odvija se kad god je to moguće u vanjskim prostorima, odnosno u školskom dvorištu/igralištu na način da ne dolazi do spajanja ili kontakta razrednih odjeljenja niti u svlačionici, niti u dvorani niti u vanjskom prostoru. Kod održavanja nastave u zatvorenom prostoru primjenjuju se Preporuke za treninge i športsko-rekreativne aktivnosti u zatvorenim športskim objektima.

# POSTUPANJE U SLUČAJU SUMNJE U ZARAZU KOD DJETETA

1. Kod pojave znakova bolesti koji upućuju na moguću zarazu COVID-19 (povišena tjelesna temperatura – pod pazuhom 37,2, simptomi respiratornih bolesti – kašalj, poteškoće u disanju, grlobolja, poremećaj osjeta njuha i okusa i gastrointestinalne smetnje – proljev, povraćanje i bol u trbuhu) dijete/učenik ostaje kod kuće i javlja se najprije telefonom izabranom liječniku obiteljske medicine koji odlučuje o testiranju. O tome roditelj telefonom mora obavijestiti školu.

2. Ako djeca razviju simptome COVID-19 tijekom boravka u ustanovi, učitelj odmah obavještava roditelje, koji u najkraćem mogućem roku trebaju doći po dijete. Do dolaska roditelja dijete će se izolirati u učionici u potkrovlju škole. Odmah po utvrđivanju simptoma djetetu je potrebno osigurati masku za lice, a učitelju koji prati dijete do prostorije za izolaciju i boravi s njime treba osigurati masku i jednokratnu pregaču. Po odlasku djeteta dezinficira se prostorija u kojoj je dijete bilo izolirano.

3. Kod pojedinačnog slučaja pojave simptoma koji mogu upućivati na zarazu COVID-19, razredni odjel u pravilu nastavlja dalje s radom, dok se kod prijavljenog grupiranja osoba sa znakovima bolesti postupa sukladno mišljenju liječnika.

4. Kad se kod djeteta/učenika utvrdi zaraza COVID-19, postupa se sukladno odluci nadležnog epidemiologa. Za sve osobe kod koji se utvrdi da su bile u bliskom kontaktu sa zaraženom osobom u vrijeme kad je osoba mogla biti zarazna izriče se mjera koju donosi epidemiolog.

# ODLAZAK IZ ŠKOLE

1. Odlazak učenika iz škole odvija se prema utvrđenom dogovoru djelatnika škole, uz pratnju dežurnih učitelja.

2. Nakon oblačenja djeca se bez zadržavanja upućuju prema izlasku iz škole.

1. Izlazak učenika iz škole nadgleda učitelj/ica koji/a s njima održava zadnji školski sat, te vodi brigu o održavanju distance i pridržavanju svih ostalih mjera kod izlaska učenika iz škole.

**PRIJEVOZ UČENIKA**

1. Učenici koji na nastavu dolaze organiziranim prijevozom dužni su se u autobusu pridržavati mjera propisanih za javni prijevoz.

2. Učenici su kod ulaska u autobus, tijekom vožnje i kod izlaska autobusa dužni održavati fizičku distancu i nositi masku. Mora se izbjegavati gužva i okupljanje na stajalištima.

3. Učenici se tijekom vožnje organiziranim prijevozom grupiraju prema razrednim odjelima na način da se izbjegava miješanje učenika različitih razrednih odjela.